Dié vyf mans gesoek ná Bronkhorstspruit-plaasaanvalDie identikits (Foto: SAPD) Die polisie het Dinsdag identikits uitgereik vir die vyf verdagtes wat gesoek word in verband met die aanval op Waldi en Cynthia van Zyl op hul plaas digby Bronkhorstspruit in Gauteng. Ses mans het die egpaar verlede Sondag vermoedelik tussen 17:00 en 18:00 op hul plaas, Spitskop, oorval en gemartel. Een verdagte is reeds verlede week vasgetrek en sal na verwagting Vrydag in die hof verskyn. Volgens konst. Munyadziwa Ramovha, woordvoerder van die Bronkhorstspruit-polisiestasie, is dié verdagte in die besit van een van die Van Zyls se selfone gevind. Hy is nog nie deur die slagoffers geïdentifiseer nie. Die 64-jarige Waldi het onder meer gesig- en skedelfrakture en wonde aan sy been opgedoen en moes die aand van die aanval ŉ noodoperasie ondergaan. Cynthia (53) is verlede Woensdag ontslaan en vorder goed onder omstandighede. Sy het ŉ kopwond opgedoen en het kneusplekke oor haar hele lyf en snye aan haar bene. Waldi was die aand in sy werkswinkel op die plaas besig toe hy skielik deur die ses mans oorrompel is. Ten minste een van hulle was met ŉ vuurwapen gewapen. Waldi en Cynthia van Zyl (Foto: Verskaf) Hy het om hulp geroep en Cynthia het ondersoek gaan instel en op die aanvallers afgekom terwyl hulle besig was om haar man aan te rand. Sy is daarna ook aangeval. Die egpaar is glo met houtplanke en pype geslaan. Een van Waldi se bene is glo met ŉ hoekslyper gesny en Cynthia is met ŉ skroefbek aangerand. Die aanvallers het ŉ groot bedrag geld geëis. Die aanvallers is met twee vuurwapens, juwele, selfone en ŉ klein bedraggie geld en ander huisware vort. Hulle het hul buit op Waldi se wit Toyota Hilux-bakkie gelaai en in die rigting van die R104 gevlug. Van daar af is hulle moontlik in die rigting van Bronkhorstspruit of Witbank. Die Van Zyls se seun het kort ná die aanval by die huis aangekom. Cynthia het intussen haarself losgewikkel en hom geroep, waarna die nooddienste en die polisie ontbied is.